Betogers wil Tshwane-metro op knieë bring oor verhogingBetogende werknemers het in die Pretoriase middestad bymekaargekom. Foto: ANA Werknemers van die Tshwane-metro het beloof om hul betoging voort te sit en die land se administratiewe hoofstad op sy knieë te bring indien daar nie ŉ verhoging van 18% vir alle werknemers aangekondig word nie. Werkers verbonde aan die vakbond vir munisipale werkers, Samwu, het Donderdag in die Pretoria-middestad betoog. “Die rede waarom ons hier bymekaargekom het, is oor die betaling aan senior bestuurders in die stad Tshwane. Die stad het besluit om ŉ verhoging van 18% aan alle senior bestuurders te betaal, maar ons as werknemers op laer vlak van die stad word nie die spesifieke bedrag betaal nie,” het Mpho Tladinyane, streeksekretaris van Samwu, buite die Tshwane-metro se hoofkantoor gesê. “Ons eis dat die stad ook vir ons daardie geld moet betaal. Die enigste ding wat ons verwag, is dat die uitvoerende burgemeester aan werknemers moet sê wanneer hulle hul geld gaan kry.” Volgens Tladinyane is werkers kwaad en wil hulle teen Vrydag weet hoe die metro die kwessie gaan aanpak. Maroela Media het vroeër die maand berig dat die Tshwane-metro stil-stil ŉ salarisverhoging van 18% vir senior bestuurders ingestel het. Die verhoging val saam met die departement van samewerkende regering en tradisionele sake (Cogta) se opgradering van die stad van ŉ kategorie 9- na ŉ kategorie 10-munisipaliteit. Die verhoging is ook bykomend tot die 6,5%- jaarlikse salarisaanpassing wat alle werknemers van die munisipaliteit ontvang het. Burgemeester Steven Mokgalapa het die betogende werkers probeer toespreek, maar is vinnig weggewys. Foto: ANA Richard Moheta, burgemeesterskomiteelid vir die bestuur van menslike kapitaal en gedeelde dienste, het die betogende werkers namens burgemeester Steven Mokgalapa probeer toespreek, maar is vinnig deur die betogers weggewys. Mokgalapa is ook vroeër weggewys toe hy die betogers probeer toespreek het. Die 18%-verhoging word hierdie maand van krag. Tshwane bestee tans bykans 30% of R10,5 miljard van die stad se begroting aan salarisse van personeel en die 18%-verhoging tree in werking ondanks die feit dat dit na bewering strydig is met die Nasionale Tesourie se aanbeveling dat stadsrade hulle salarisbegrotings moet besnoei. Groepshoofde en uitvoerende direkteurs wat vir die ekstra 18% kwalifiseer, verdien reeds salarisse van tot R2 miljoen rand per jaar en is na bewering meestal politieke aanstellings. Die DA het ook sekere senior kontrakposte na permanente aanstellings verander en die 18% verhoging is juis op hierdie werknemers se salarisse van toepassing. Die verhoging kan selfs vir meer as 12 maande terugwerkend wees, na gelang van ŉ werknemer se permanente aanstellingsdatum.